Sakska wčera a dźensa (chronika)
Dźensniši wobydlerjo swobodneho stata njejsu poprawom Saksojo, potajkim potomnicy germanskeho splaha ze samsnym mjenom. Tući su dźensa w Delnjej Sakskej žiwi. Saksojo dyrbjeli, tak widźane, poprawom Mišnjenjo rěkać. Přetož Mišnjanska marka je kolebka dźensnišeho swobodneho stata. Tam da kral Heinrich I. w lěće 929 hród natwarić, zo by započace němske wobsydlenje wosrjedź słowjanskeho teritorija zawěsćił.
Prěnjotnje wot germanskich, pozdźišo wot serbskich kmjenow wobsydlena, wuwiwa so kónčina w běhu časa k jednomu z najbohatšich němskich krajow. Husćišo, najbóle jako sćěh wójnow, zdoby a zhubi Sakska wobšěrny teritorij a wobydlerstwo. Jeje regenća dyrbjachu so po zwrěšćenym rokoćenju přećiwo němskemu kejžorej samo z wuswojowanjom a rozdźělenjom swojeho mócnarstwa wotnamakać, nošachu pak lětstotki pozdźišo nimo sakskeje wěsty čas tež pólsku kralowsku krónu.
Kónc 19. lětstotka měješe dźěłaćerske hibanje w industrijowych centrach kraja swoje srjedźišćo. Skónčnje běchu to tež Saksojo, kotřiž 1989 ze zmužitymi demonstracijemi w Lipsku, Pławnje a Drježdźanach zwrěšćenje NDR zahajichu a tak wrota k znowazjednoćenju Němskeje wotewrichu.
vec_Latn szl_Latn szl_Latn szl_Latn